จีนคาดมาตรการผ่อนคลายการเงินช่วยหนุนเศรษฐกิจครึ่งปีหลังขยายตัว 7%
ศูนย์สารสนเทศแห่งรัฐของจีน (SIC) คาดการณ์ว่า เศรษฐกิจจีนจะขยายตัวราว 7% ในช่วงครึ่งปีหลัง และคาดว่าดัชนีราคาผู้บริโภค (CPI) จะปรับเพิ่มขึ้น 1.6% สาเหตุเนื่องจากมาตรการผ่อนคลายทางการเงิน การใช้จ่ายด้านการคลังที่ปรับตัวสูงขึ้น และการริเริ่มโครงการขนาดใหญ่หลายแห่ง
20 ก.ค. 2558

สำนักข่าวซินหัวรายงาน ศูนย์สารสนเทศแห่งรัฐของจีน (SIC) คาดการณ์ว่า เศรษฐกิจจีนจะขยายตัวราว 7% ในช่วงครึ่งปีหลัง และคาดว่าดัชนีราคาผู้บริโภค (CPI) จะปรับเพิ่มขึ้น 1.6% สาเหตุเนื่องจากมาตรการผ่อนคลายทางการเงิน การใช้จ่ายด้านการคลังที่ปรับตัวสูงขึ้น และการริเริ่มโครงการขนาดใหญ่หลายแห่ง
รายงานของ SIC ระบุว่า เศรษฐกิจจีนมีเสถียรภาพในช่วงครึ่งปีแรก โดยเฉพาะอย่างยิ่งตลาดอสังหาริมทรัพย์ที่ฟื้นตัวขึ้นอย่างเห็นได้ชัด ซึ่งปัจจัยดังกล่าวจะช่วยหนุนเศรษฐกิจในช่วงครึ่งปีหลัง
รายงานยังระบุด้วยว่า มูลค่าการค้าต่างประเทศของจีนมีแนวโน้มฟื้นตัวปานกลาง เนื่องจากภาวะเศรษฐกิจโลกเริ่มปรับตัวดีขึ้น นอกจากนี้ คาดว่าอุปสงค์ภายในประเทศจะพลิกกลับมาฟื้นตัวขึ้น เนื่องจากมาตรการกระตุ้นเศรษฐกิจเริ่มใช้ได้ผล
สำหรับตลอดปี 2558 นั้น SIC คาดว่าเศรษฐกิจจีนจะขยายตัว 7% อันเนื่องมาจากผลกระทบในด้านบวกของมาตรการปฏิรูปเศรษฐกิจ
อย่างไรก็ตาม SIC เตือนว่า จีนอาจจะเผชิญกับความเสี่ยงด้านการเงินมากขึ้น หลังจากตลาดหุ้นร่วงลงอย่างหนัก รวมทั้งภาวะกดดันในตลาดแรงงานในบางพื้นที่และในอุตสาหกรรมบางประเภท
อินโฟเควสท์ แปลและเรียบเรียง